(t. 51. do 54.)

Prema tome, samo u mjeri u kojoj odstupaju od načela najšireg mogućeg pristupa dokumentima institucija, iznimke od tog načela, a osobito one predviđene člankom 4. Uredbe br. 1049/2001, moraju se usko tumačiti i primjenjivati. Potreba za takvim uskim tumačenje osim toga je potvrđena uvodnom izjavom 15. Uredbe br. 1367/2006. S druge strane, uspostavljanjem predmnijeve prema kojoj se smatra da je otkrivanje informacija koje se odnose na emisije u okoliš, osim onih koje se odnose na istrage, u prevladavajućem javnom interesu u odnosu na interes koji se temelji na zaštiti komercijalnih interesa određene fizičke ili pravne osobe, tako da se zaštita navedenih komercijalnih interesa ne može suprotstaviti otkrivanju tih informacija, članak 6. stavak 1. prva rečenica Uredbe br. 1367/2006 uistinu odstupa od pravila odvagivanja interesa predviđenog u članku 4. stavku 2. Uredbe br. 1049/2001. Međutim, navedeni članak 6. stavak 1. prva rečenica tako omogućuje konkretnu provedbu načela najšireg mogućeg pristupa informacijama koje posjeduju institucije i tijela Unije, tako da se usko tumačenje te odredbe ne može opravdati.

Ne može se usko tumačiti pojam informacija koje se odnose na emisije u okoliš u smislu članka 6. stavka 1. prve rečenice Uredbe br. 1367/2006 o primjeni odredaba Aarhuške konvencije o pristupu informacijama, sudjelovanju javnosti u odlučivanju i pristupu pravosuđu u pitanjima okoliša na institucije i tijela Zajednice. Naime, svrha je Uredbe br. 1049/2001 o javnom pristupu dokumentima Europskog parlamenta, Vijeća i Komisije, kao što to stoji u njezinoj uvodnoj izjavi 4. i članku 1., dati javnosti najšire moguće pravo pristupa dokumentima. Isto tako, cilj Uredbe br. 1367/2006, kao što propisuje njezin članak 1., jest postići najveću moguću sustavnu dostupnost i širenje informacija o okolišu koje posjeduju institucije i tijela Unije.

Ništa u Uredbi br. 1367/2006 o primjeni odredaba Aarhuške konvencije o pristupu informacijama, sudjelovanju javnosti u odlučivanju i pristupu pravosuđu u pitanjima okoliša na institucije i tijela Zajednice ne dopušta smatrati da se pojam emisija u okoliš u smislu članka 6. stavka 1. prve rečenice te uredbe treba ograničiti na emisije koje potječu od određenih industrijskih postrojenja, poput tvornica i elektrana. To ograničenje ne može se izvesti ni iz Arhuške konvencije, koju treba uzeti u obzir za tumačenje Uredbe br. 1367/2006, s obzirom na to da je, kao što to predviđa njezin članak 1., cilj te uredbe utvrditi pravila koja će omogućiti primjenu odredaba Arhuške konvencije na institucije i tijela Unije i time doprinijeti provedbi obveza koje proizlaze iz te Konvencije. Pored toga, ograničenje pojma emisija u okoliš u smislu članka 6. stavka 1. prve rečenice Uredbe br. 1367/2006 na emisije koje potječu iz određenih industrijskih postrojenja, poput tvornica i elektrana, ne bi poštovalo cilj najšireg mogućeg otkrivanja informacija o okolišu za kojim ide ta uredba.

Naposljetku, takvo ograničenje nije utemeljeno ni u članku 2. stavku 1. točki (d) podtočki (ii) Uredbe br. 1367/2006. Uistinu se čini da ta odredba, koja nabraja čimbenike koji mogu biti obuhvaćeni pojmom informacija o okolišu, na prvi pogled razlikuje pojam emisija od pojmova ispuštanja i oslobađanja u okoliš. Međutim, s jedne strane, razlikovanje između tih pojmova ne postoji u Arhuškoj konvenciji koja u svojem članku 4. stavku 4. prvom podstavku točki (d) predviđa samo da se poslovna i industrijska tajna ne mogu suprotstaviti otkrivanju informacija o emisijama važnih za zaštitu okoliša. S druge strane, takvo razlikovanje je nebitno s obzirom na cilj otkrivanja informacija o okolišu kojemu Uredba br. 1367/2006 teži pa bi bilo umjetno. Nadalje, ti pojmovi se u velikoj mjeri poklapaju, kao što tome svjedoči izraz „druga oslobađanja” u članku 2. stavku 1. točki (d) podtočki (ii) te uredbe iz kojeg proizlazi da su emisije i ispuštanja također oslobađanja u okoliš.

(t. 60., 61., 63., 65. do 68.)